Hvad vil du huskes for om fire år? Det er spørgsmålet, som Mette Frederiksens ministre sammen med deres spindoktorer i disse dage står skoleret i Statsministeriet for at besvare.

Den eksamination er en del af Mette Frederiksens reform af Statsministeriets modus operandi, der skal sikre regeringschefen et stærkere greb om den politiske kurs.

»Det, der har været traditionen i mange år, har været et fravær af langsigtet politisk ledelse. Skiftende regeringer har i virkeligheden ledet Danmark på samme måde: at de enkelte ministre skubber en sag op igennem systemet, og så ender den i koordinations- eller økonomiudvalget. Men du kan jo ikke lede et land på sager«, siger Mette Frederiksen.